Στίβος στους Θερινούς Ολυμπιακούς Αγώνες 2024 – Άλμα επί κοντώ ανδρών

Το άλμα επί κοντώ ανδρών στους Ολυμπιακούς Αγώνες 2024 πραγματοποιήθηκε στο Παρίσι της Γαλλίας, στις 3 και 5 Αυγούστου 2024.

## Σύνοψη αγωνίσματος
Όπως συνηθίζεται από το 1912, το αγώνισμα θα διεξαχθεί σε 2 γύρους. Έναν προκριματικό και τον τελικό. Σε κάθε έναν απ' αυτούς οι άλτες καλούνται να ξεπεράσουν συγκεκριμένα ύψη. Για κάθε ύψος, κάθε αθλητής έχει στην διάθεσή του 3 προσπάθειες. Εάν και στις 3 ρίξει τον πήχη, βγαίνει εκτός αγώνα.

Στον προκριματικό γύρο, ορίζεται ένα όριο το οποίο οι άλτες πρέπει να υπερβούν, προκειμένου να περάσουν στον τελικό (πχ. το 2016 ήταν τα 5,75μ.). Ο πήχης ξεκινάει από χαμηλότερα ύψη και φτάνει μέχρι αυτό το όριο.  Υπάρχουν 12 διαθέσιμες θέσεις στον τελικό. Εάν λιγότεροι από 12 αθλητές ξεπεράσουν το προκριματικό όριο, οι διαθέσιμες θέσεις δίνονται στους άλτες με τις επόμενες καλύτερες επιδόσεις.

Στον τελικό, ο πήχης ξεκινάει από ύψη λίγο χαμηλότερα του ορίου πρόκρισης. Τα ύψη αυξάνονται σταδιακά, μέχρι να βγουν εκτός αγώνα όλοι οι αθλητές. Ο αθλητής που τερμάτισε στο υψηλότερο ύψος, κερδίζει το αγώνισμα. Εάν 2 ή περισσότεροι άλτες έχουν τερματίσει στο ίδιο ύψος, προηγείται αυτός που χρειάστηκε τις λιγότερες προσπάθειες για να το ξεπεράσει. Εάν πάλι χρειάστηκαν τις ίδιες προσπάθειες, υπερέχει ο αθλητής που είχε τις λιγότερες αστοχίες καθ' όλη την διάρκεια του αγώνα.

Παρόντες ήταν ο χρυσός και ο αργυρός Ολυμπιονίκης του Τόκιο, Άρμαντ Ντουπλάντις και Κρίστοφερ Νίλσεν αντίστοιχα. Ο χάλκινος Ολυμπιονίκης, Τιάγκο Μπραζ ντα Σίλβα, αποκλείστηκε τον Ιούλιο του 2023 από κάθε αθλητική δραστηριότητα, λόγω παράβασης του κώδικα Αντιντόπινγκ, χάνοντας έτσι τους Αγώνες. Επιστροφή στους Ολυμπιακούς Αγώνες έκανε ο χάλκινος Ολυμπιονίκης του Ρίο, Σαμ Κέντρικς, αφού κατά τους Αγώνες του 2021 ήταν άτυχος όταν βρέθηκε θετικός στον COVID-19 και δεν συμμετείχε.

Στον προκριματικό, δέκα αθλητές πέρασαν τα 5,75 μέτρα, και η δωδεκάδα του τελικού έκλεισε με δύο ακόμη αθλητές που πέρασαν τα 5,70 μέτρα χωρίς χαμένες προσπάθειες. Εκτός τελικού έμειναν ο αργυρός του Τόκιο, Νίλσεν, και ο τέταρτος του Ρίο, Πιοτρ Λίσεκ. 

Στον τελικό, 8 αθλητές πέρασαν τα 5,80 μέτρα, 6 τα 5,85 μέτρα και 4 αθλητές πέρασαν τα 5,90. Τα 5,95 πέρασαν με την πρώτη προσπάθεια ο Ντουπλάντις και ο Κέντρικς. Ο Έλληνας Εμμανουήλ Καραλής απέτυχε για πρώτη φορά στον αγώνα, και άφησε τις δυο υπόλοιπες προσπάθειές του για το επόμενο ύψος, τα 6 μέτρα. Ο Φιλιππινέζος Έρνεστ Τζον Ομπιένα απέτυχε τρεις φορές στα 5,95 μέτρα και έτσι έμεινε τέταρτος, αφού είχε μία αποτυχημένη στα 5,85 μέτρα, έναντι του Καραλή που δεν είχε καμία αποτυχημένη προσπάθεια μέχρι και τα 5,90. Έτσι, οι θέσεις μεταλλίων ήταν πλέον καθορισμένες. Στα 6 μέτρα, Ο Καραλής έχασε τις υπόλοιπες του προσπάθειες και έτσι κέρδισε το χάλκινο μετάλλιο με τα 5,9 μέτρα, αναβαθμίζοντας την τέταρτη θέση που είχε κατακτήσει στο Τόκιο. Ο Κέντρικς, με τη σειρά του έριξε επίσης τρεις φορές τον πήχυ, και έτσι κέρδισε το αργυρό μετάλλιο, οκτώ χρόνια μετά το πρώτο του ολυμπιακό μετάλλιο (χάλκινο) το 2016 στο Ρίο ντε Τζανέιρο. Έτσι, ο Ντουπλάντις στέφθηκε για δεύτερη φορά χρυσός Ολυμπιονίκης. Αφού πέρασε τα 6,1 μέτρα με την πρώτη, τοποθέτησε τον πήχυ στα 6,25 για νέο Παγκόσμιο ρεκόρ, τα οποία πέρασε με την τρίτη του προσπάθεια, καταρρίπτοντας έτσι το ρεκόρ που κατείχε ο ίδιος με 6,24 από τον Απρίλιο της ίδιας χρονιάς.

## Ρεκόρ

## Αποτελέσματα
### Προκριματικός γύρος
thumb|300px|Ο Ντουπλάντις περνά τα 5,75 μέτρα και προκρίνεται στον τελικό.
Ο προκριματικός γύρος πραγματοποιήθηκε στις 3 Αυγούστου 2024, ώρα 10:10 (UTC+2). Πρόκριση: 5,80 (Q) ή οι 12 καλύτεροι αθλητές.

### Τελικός
Ο τελικός πραγματοποιήθηκε στις 5 Αυγούστου 2024, ώρα 19:00 (UTC+2).

## Παραπομπές

Αλμα επί κοντώ ανδρών